**Μηνιαίο Ενημερωτικό Τεύχος**

**Κεντρικής Ένωσης Επιμελητηρίων Ελλάδος**

**Σεπτέμβριος 2024**

**ΠΙΝΑΚΑΣ ΠΕΡΙΕΧΟΜΈΝΩΝ**

[1. ΘΕΜΑΤΑ ΑΝΑΠΤΥΞΙΑΚΩΝ – ΧΡΗΜΑΤΟΔΟΤΙΚΩΝ ΠΡΟΓΡΑΜΜΑΤΩΝ 3](#_Toc179556326)

[**Α. Πρόγραμμα «ΑΝΤΑΓΩΝΙΣΤΙΚΟΤΗΤΑ 2021-2027» Σχέδια προσαρμογής μικρομεσαίων επιχειρήσεων δυναμικότητας 20-50 ΕΜΕ»** 3](#_Toc179556327)

[**Β. Πώς ο Εσωτερικός Έλεγχος Συνεπικουρεί στις εκθέσεις των ορκωτών Ελεγκτών μιας επιχείρησης και πόσο σημαντική είναι η απουσία του** 6](#_Toc179556328)

[**Γ. Golden Visa: Οι αλλαγές που ισχύουν από 1η Σεπτεμβρίου** 11](#_Toc179556329)

[2. ΘΕΜΑΤΑ ΧΩΡΟΤΑΞΙΑΣ – ΠΟΛΕΟΔΟΜΙΚΑ ΘΕΜΑΤΑ 13](#_Toc179556330)

[**Α. Ανακυκλώσιμα και επανασυναρμολογούμενα τουριστικά καταλύματα** 13](#_Toc179556331)

[3. ΘΕΜΑΤΑ ΕΠΙΧΕΙΡΗΜΑΤΙΚΩΝ ΠΑΡΚΩΝ (ΕΠ) / ΟΡΓΑΝΩΜΕΝΩΝ ΥΠΟΔΟΧΕΩΝ ΜΕΤΑΠΟΙΗΤΙΚΩΝ & ΕΠΙΧΕΙΡΗΜΑΤΙΚΩΝ ΔΡΑΣΤΗΡΙΟΤΗΤΩΝ (ΟΥΜΕΔ) ΚΑΙ ΕΦΟΔΙΑΣΤΙΚΗΣ 16](#_Toc179556332)

[**Α. Δημοσίευση Α’ φάσης διαγωνισμού για την ανάπτυξη Επιχειρηματικού Πάρκου στο πρώην στρατόπεδο Γκόνου** 16](#_Toc179556333)

[4. ΘΕΜΑΤΑ ΥΓΕΙΑΣ & ΑΣΦΑΛΕΙΑΣ ΣΤΗΝ ΕΡΓΑΣΙΑ 19](#_Toc179556334)

[**Α. Ηγεσία Ασφάλειας (SAFETY LEADERHIP)** 19](#_Toc179556335)

# ΘΕΜΑΤΑ ΑΝΑΠΤΥΞΙΑΚΩΝ – ΧΡΗΜΑΤΟΔΟΤΙΚΩΝ ΠΡΟΓΡΑΜΜΑΤΩΝ

## **Α. Πρόγραμμα «ΑΝΤΑΓΩΝΙΣΤΙΚΟΤΗΤΑ 2021-2027» Σχέδια προσαρμογής μικρομεσαίων επιχειρήσεων δυναμικότητας 20-50 ΕΜΕ»**

Πολλές μικρομεσαίες επιχειρήσεις βρίσκονται σε αναμονή για την εκκίνηση της δράσης «Σχέδια προσαρμογής μικρομεσαίων επιχειρήσεων δυναμικότητας 20-50 ΕΜΕ», η οποία έχει ήδη προδημοσιευθεί και θα υλοποιηθεί και στις δεκατρείς (13) Διοικητικές Περιφέρειες της χώρας.

Αφορά την υποστήριξη μικρομεσαίων επιχειρήσεων δυναμικότητας 20-50 απασχολουμένων (Eτήσιες Mονάδες Eργασίας - EME) για την ανάπτυξη και εφαρμογή σχεδίων προσαρμογής τους σε απαιτήσεις σύγχρονης οργανωτικής λειτουργίας και ανάπτυξης δεξιοτήτων του προσωπικού τους, με έμφαση σε θέματα επιλογών «πράσινης» διαχείρισης, ψηφιακού εκσυγχρονισμού, εξωστρέφειας και διαχείρισης εφοδιαστικής αλυσίδας.

**Προϋπολογισμός δράσης και επιχειρηματικών σχεδίων**

Η Δράση θα υλοποιηθεί με πόρους του Προγράμματος «Ανταγωνιστικότητα» του ΕΣΠΑ 2021 – 2027 συνολικού ύψους **30.000.000€** για το σύνολο της Χώρας.

Ο επιχορηγούμενος προϋπολογισμός κάθε σχεδίου κυμαίνεται **από 25.000€ έως και 130.000€** και δεν δύναται να υπερβαίνει τον υψηλότερο κύκλο εργασιών που επετεύχθη σε μία από τις τρεις τελευταίες (ή λιγότερες εφόσον η επιχείρηση δεν διαθέτει τρεις) διαχειριστικές περιόδους που προηγούνται του έτους υποβολής της αίτησης χρηματοδότησης με ανώτατο όριο το ποσό τις 130.000€.

**Επιλέξιμες επιχειρήσεις**

Πρόταση μπορούν να υποβάλλουν υφιστάμενες μικρομεσαίες επιχειρήσεις, οι οποίες είχαν κατά το έτος 2023, τουλάχιστον 20 EME απασχόλησης. Επιλέξιμες δύνανται να είναι επιχειρήσεις όλων των κλάδων της οικονομίας, πλην των επιχειρήσεων πρωτογενούς τομέα.

*Οι μη επιλέξιμοι κωδικοί αριθμοί δραστηριοτήτων (ΚΑΔ), θα ορισθούν στην αναλυτική Πρόσκληση της Δράσης.*

**Προϋποθέσεις συμμετοχής**

Οι βασικές προϋποθέσεις συμμετοχής των δυνητικά ωφελούμενων επιχειρήσεων είναι οι ακόλουθες:

1. Να πραγματοποιήσουν το επιχειρηματικό σχέδιο αποκλειστικά σε μία Κατηγορία Περιφέρειας
2. Να έχουν τουλάχιστον δύο (2) πλήρεις κλεισμένες διαχειριστικές χρήσεις πριν την ημερομηνία ηλεκτρονικής υποβολής της αίτησης χρηματοδότησης
3. Να μην δραστηριοποιούνται ουσιωδώς (Κύριος ΚΑΔ ή ΚΑΔ μεγαλύτερων εσόδων) σε έναν (1) μη επιλέξιμο ΚΑΔ δραστηριότητας, πριν την ημερομηνία ηλεκτρονικής υποβολής της αίτησης χρηματοδότησης
4. Να έχουν είκοσι (20) τουλάχιστον ΕΜΕ εξαρτημένης εργασίας το έτος 2023. Τούτο θα επιβεβαιώνεται βάσει των δηλωθέντων στοιχείων που τηρούνται για την επιχείρηση αυτή στο πληροφοριακό σύστημα ΕΡΓΑΝΗ.
5. Να λειτουργούν νόμιμα
6. Να λειτουργούν αποκλειστικά ως επιχειρήσεις εταιρικού/εμπορικού χαρακτήρα

Να πληρούν τις προϋποθέσεις εφαρμογής του Καν. ΕΕ 2023/2831 (De Minimis) στον οποίο στηρίζεται η Δράση.

**Επιλέξιμες δαπάνες**

1. **Συμβουλευτικές υπηρεσίες** σε θέματα επιχειρηματικής λειτουργίας, οργανωτικών συστημάτων, ανάπτυξης ανθρώπινου δυναμικού και διάγνωσης αναγκών της επιχείρησης.
2. **Ανάπτυξη "soft" δεξιοτήτων των εργαζομένων** οι οποίες σχετίζονται με τις κοινωνικές, συναισθηματικές και διαπροσωπικές επιπτώσεις που έχει η χρήση τεχνολογιών, μεταβολές στις συνθήκες εργασίας, αντιμετώπιση έκτακτων καταστάσεων και άλλα συναφή θέματα (εντός της επιχείρησης)
3. **Κατάρτιση εργαζομένων** σε αντικείμενα αιχμής, όπως περιβαλλοντικής διαχείρισης και «πράσινων» επιλογών δραστηριοποίησης, ψηφιακού εκσυγχρονισμού, προαγωγής της εξωστρέφειας, διαχείρισης εφοδιαστικής αλυσίδας, τεχνικών δεξιοτήτων διαφόρων ειδικοτήτων (αναλόγως του τομέα δραστηριότητας επιχείρησης).
4. **Πιστοποίηση μαθησιακών αποτελεσμάτων**
5. **Νέα θέση εργασίας** εξειδικευμένου και υψηλών προσόντων προσωπικού που σχετίζεται με τους στόχους της Δράσης ή με θέματα ανάπτυξης ανθρώπινου δυναμικού (με διατήρηση τουλάχιστον 6 μήνες μετά τη λήξη της ενίσχυσης της) (θα ορίζονται συγκεκριμένα προσόντα).

**Διάρκεια υλοποίησης**

Η μέγιστη διάρκεια ολοκλήρωσης του φυσικού και οικονομικού αντικειμένου του επιχειρηματικού σχεδίου **δεν μπορεί να υπερβαίνει τους είκοσι τέσσερεις (24) μήνες**, από την ημερομηνία έκδοσης της Απόφασης Ένταξης.

**Αξιολόγηση Αιτήσεων**

Οι αιτήσεις χρηματοδότησης θα υποβάλλονται μόνον ηλεκτρονικά μέσω του Ολοκληρωμένου Πληροφοριακού Συστήματος Διαχείρισης Κρατικών Ενισχύσεων (ΟΠΣΚΕ). Η μεθοδολογία που θα εφαρμοστεί για την αξιολόγηση της δράσης είναι η **Άμεση Αξιολόγηση**. Η προθεσμία και ο τρόπος υποβολής, τα απαιτούμενα δικαιολογητικά, οι υποχρεώσεις των δικαιούχων, τα κριτήρια αξιολόγησης των αιτήσεων καθώς και οι λοιποί όροι υλοποίησης θα περιγραφούν στην Αναλυτική Πρόσκληση της Δράσης.

Αναλυτικά η Προδημοσίευση της Δράσης εδώ.

## **Β. Πώς ο Εσωτερικός Έλεγχος Συνεπικουρεί στις εκθέσεις των ορκωτών Ελεγκτών μιας επιχείρησης και πόσο σημαντική είναι η απουσία του**

**Εισαγωγή**

Ο εσωτερικός έλεγχος και οι εκθέσεις των ορκωτών ελεγκτών αποτελούν καθοριστικούς παράγοντες για την διασφάλιση της αξιοπιστίας και της διαφάνειας των οικονομικών καταστάσεων μιας επιχείρησης. Στην εποχή της παγκοσμιοποίησης και των αυστηρών κανονιστικών απαιτήσεων, η σημασία της εσωτερικής ελεγκτικής διαδικασίας δεν μπορεί να υποτιμηθεί. Ο εσωτερικός έλεγχος παρέχει ένα πλαίσιο για την πρόληψη, ανίχνευση και διόρθωση λαθών και απάτης, ενώ οι ορκωτοί ελεγκτές προσφέρουν μια ανεξάρτητη αξιολόγηση της ακρίβειας των οικονομικών στοιχείων. Η αλληλεπίδραση αυτών των δύο μηχανισμών ενισχύει τη συνολική χρηματοοικονομική διαχείριση, προστατεύοντας τον οργανισμό από κινδύνους και ενισχύοντας την εμπιστοσύνη των ενδιαφερόμενων μερών.

Στο παρόν τεύχος θα αναλυθεί πώς ο εσωτερικός έλεγχος συνεπικουρεί στις εκθέσεις των ορκωτών ελεγκτών, καθώς και τις συνέπειες που έχει η απουσία του εσωτερικού ελέγχου. Παράλληλα, θα παρουσιαστούν θεωρητικά και εμπειρικά δεδομένα που αποδεικνύουν την αξία του εσωτερικού ελέγχου σε έναν σύγχρονο οργανισμό.

**Θεωρητικά Δεδομένα**

Ο εσωτερικός έλεγχος αναφέρεται ως η διαδικασία μέσω της οποίας ένας οργανισμός αξιολογεί την αποτελεσματικότητα των εσωτερικών του διαδικασιών και συστημάτων, διασφαλίζοντας ότι οι λειτουργίες της επιχείρησης ευθυγραμμίζονται με τις πολιτικές, τους κανονισμούς και τα στρατηγικά του σχέδια. Πρόκειται για μια διαρκή και συστηματική δραστηριότητα που στοχεύει στη βελτίωση των λειτουργιών και της συνολικής απόδοσης της επιχείρησης. Σε αντίθεση με τον εξωτερικό έλεγχο, που επικεντρώνεται κυρίως στη διασφάλιση της ακεραιότητας των οικονομικών καταστάσεων και στην ενίσχυση της εμπιστοσύνης των επενδυτών και των μετόχων, ο εσωτερικός έλεγχος είναι ευρύτερος, καθώς αγγίζει όλες τις πτυχές της λειτουργίας της επιχείρησης.

Μία από τις βασικές λειτουργίες του εσωτερικού ελέγχου είναι να αξιολογεί και να βελτιώνει τα συστήματα εσωτερικού ελέγχου. Αυτά τα συστήματα αποτελούν τις γραμμές άμυνας της επιχείρησης ενάντια σε κινδύνους όπως απάτη, σπατάλη πόρων και κακοδιαχείριση. Οι εσωτερικοί ελεγκτές εργάζονται για να διασφαλίσουν ότι ο οργανισμός συμμορφώνεται με τις νομικές και κανονιστικές απαιτήσεις, διαχειρίζεται αποτελεσματικά τους κινδύνους και επιτυγχάνει τους στόχους του. Παράλληλα, ο εσωτερικός έλεγχος λειτουργεί ως ένας μηχανισμός αποτροπής και εντοπισμού ανεπιθύμητων καταστάσεων πριν αυτές επηρεάσουν σοβαρά τον οργανισμό.

**Ρόλος και Αξία του Εσωτερικού Ελέγχου**

Η αξία του εσωτερικού ελέγχου είναι πολλαπλή και υπερβαίνει την απλή επιτήρηση των οικονομικών λειτουργιών. Μπορεί να συμβάλει στη βελτίωση της διακυβέρνησης, στη διαχείριση των κινδύνων και στην εξασφάλιση της συμμόρφωσης με κανονισμούς και πολιτικές. Επιπλέον, μπορεί να διαδραματίσει καθοριστικό ρόλο στην προώθηση της αποδοτικότητας και της αποτελεσματικότητας των διαδικασιών, συμβάλλοντας σε μείωση των περιττών δαπανών και των κινδύνων απώλειας.

Ο εσωτερικός έλεγχος υποστηρίζει τους ορκωτούς ελεγκτές κατά τη διαδικασία της ελεγκτικής αποστολής τους. Οι ορκωτοί ελεγκτές αξιολογούν την ακρίβεια και τη συμμόρφωση των οικονομικών καταστάσεων της επιχείρησης με τα διεθνή λογιστικά πρότυπα. Στο πλαίσιο αυτό, αν οι ορκωτοί ελεγκτές διαπιστώσουν ότι οι εσωτερικοί μηχανισμοί της επιχείρησης είναι αξιόπιστοι, μπορούν να βασιστούν σε αυτούς και να μειώσουν τον όγκο της δικής τους δουλειάς. Ειδικότερα, οι ορκωτοί ελεγκτές μπορούν να χρησιμοποιήσουν τα ευρήματα του εσωτερικού ελέγχου για να περιορίσουν το πεδίο των δικών τους ελέγχων, να μειώσουν το κόστος και τον χρόνο ολοκλήρωσης των ελέγχων τους και να εστιάσουν σε πιο σημαντικούς τομείς, όπου εντοπίζονται υψηλότεροι κίνδυνοι.

**Σημασία της Συνεργασίας Εσωτερικού και Εξωτερικού Ελέγχου**

Η συνεργασία μεταξύ του εσωτερικού και του εξωτερικού ελέγχου αποτελεί κομβικό στοιχείο για την επιτυχία των διαδικασιών ελέγχου. Σύμφωνα με το Διεθνές Πρότυπο για τον Εσωτερικό Έλεγχο (IPPF), οι εσωτερικοί ελεγκτές πρέπει να παρέχουν ανεξάρτητες και αντικειμενικές αξιολογήσεις, τις οποίες οι εξωτερικοί ελεγκτές μπορούν να χρησιμοποιήσουν ως βάση για την αξιολόγηση της αποτελεσματικότητας των συστημάτων ελέγχου.

Είναι σημαντικό να σημειωθεί ότι ο εσωτερικός έλεγχος δεν υποκαθιστά τον εξωτερικό έλεγχο· οι δύο λειτουργίες είναι συμπληρωματικές. Ο εσωτερικός έλεγχος προσφέρει συνεχή παρακολούθηση των εσωτερικών διαδικασιών, ενώ ο εξωτερικός έλεγχος παρέχει ανεξάρτητη αξιολόγηση της συνολικής οικονομικής κατάστασης και της ακεραιότητας των οικονομικών καταστάσεων. Ωστόσο, η συνεργασία τους είναι κρίσιμη για τη μείωση των κινδύνων, τη βελτίωση της διαφάνειας και την εξασφάλιση της συμμόρφωσης με τις νομικές και κανονιστικές απαιτήσεις.

**Εμπειρικά Δεδομένα - Οφέλη από την Υιοθέτηση Ισχυρού Εσωτερικού Ελέγχου**

Στην πράξη, η συνεργασία μεταξύ εσωτερικού και εξωτερικού ελέγχου έχει αποδειχθεί εξαιρετικά σημαντική για την αποτελεσματική λειτουργία της επιχείρησης. Αρκετές εμπειρικές μελέτες δείχνουν ότι οι της επιχειρήσεις που διαθέτουν ισχυρό εσωτερικό έλεγχο απολαμβάνουν μεγαλύτερη ασφάλεια, μειωμένα κόστη και υψηλότερη αξιοπιστία στις εκθέσεις των οικονομικών τους καταστάσεων.

Μία μελέτη που πραγματοποιήθηκε από την PricewaterhouseCoopers (PwC) έδειξε ότι επιχειρήσεις που επένδυσαν στη δημιουργία ισχυρού εσωτερικού ελέγχου παρουσίασαν 25% μικρότερη πιθανότητα να δεχτούν παρατηρήσεις από τους εξωτερικούς ελεγκτές σχετικά με τις οικονομικές τους καταστάσεις. Αυτό οφείλεται στο γεγονός ότι ένας αποτελεσματικός εσωτερικός έλεγχος μπορεί να εντοπίσει έγκαιρα αδυναμίες και να λάβει διορθωτικά μέτρα, προτού αυτές αναδειχθούν κατά τον εξωτερικό έλεγχο.

Επιπλέον, σε έρευνες που πραγματοποιήθηκαν σε πολυεθνικές επιχειρήσεις, παρατηρήθηκε ότι επιχειρήσεις με καλοδομημένο εσωτερικό έλεγχο κατάφεραν να μειώσουν τα λειτουργικά τους κόστη κατά 15% σε σχέση με εκείνους που δεν είχαν τέτοιο μηχανισμό. Αυτό συμβαίνει διότι ο εσωτερικός έλεγχος μπορεί να προσφέρει σημαντικές πληροφορίες για τη βελτίωση των διαδικασιών, την εξοικονόμηση πόρων και την αποφυγή περιττών εξόδων.

**Επιπτώσεις της Απουσίας Εσωτερικού Ελέγχου**

Η απουσία ενός εσωτερικού ελέγχου ή η ανεπαρκής λειτουργία του μπορεί να έχει σημαντικές αρνητικές επιπτώσεις σε έναν οργανισμό. Καταρχάς, οι εξωτερικοί ελεγκτές αναγκάζονται να διεξάγουν πιο εκτεταμένες και λεπτομερείς αναλύσεις, γεγονός που αυξάνει το κόστος του εξωτερικού ελέγχου και επιμηκύνει τον χρόνο ολοκλήρωσης της διαδικασίας. Η απουσία αυτή αυξάνει, επίσης, την πιθανότητα εντοπισμού σημαντικών παρατυπιών, κάτι που μπορεί να οδηγήσει σε αυξημένη δυσπιστία από τους μετόχους, τις ρυθμιστικές αρχές και τους επενδυτές.

Σε μελέτες που πραγματοποιήθηκαν σε επιχειρήσεις που δεν διέθεταν αποτελεσματικό εσωτερικό έλεγχο, παρατηρήθηκε ότι ο κίνδυνος απάτης και οικονομικής κακοδιαχείρισης ήταν αυξημένος κατά 40% σε σύγκριση με τις επιχειρήσεις που είχαν ισχυρά συστήματα εσωτερικού ελέγχου. Αυτό συμβαίνει διότι οι εσωτερικοί ελεγκτές έχουν τη δυνατότητα να εντοπίζουν πιθανούς κινδύνους πριν αυτοί εξελιχθούν σε σοβαρά προβλήματα.

Επιπρόσθετα, η απουσία εσωτερικού ελέγχου επηρεάζει αρνητικά τη φήμη και την εμπιστοσύνη των εξωτερικών μετόχων και των επενδυτών. Σε επιχειρήσεις όπου εντοπίστηκαν σοβαρές ελλείψεις στον εσωτερικό έλεγχο, η τιμή της μετοχής τους μειώθηκε σημαντικά, καθώς οι επενδυτές θεωρούν ότι η έλλειψη κατάλληλων εσωτερικών μηχανισμών αυξάνει τους κινδύνους για τον οργανισμό.

**Συμπεράσματα**

Η παρουσία ενός ισχυρού και καλά οργανωμένου συστήματος εσωτερικού ελέγχου είναι απαραίτητη για τη διασφάλιση της αποτελεσματικότητας, της συμμόρφωσης και της διαφάνειας σε έναν οργανισμό. Ο εσωτερικός έλεγχος λειτουργεί ως ένα εργαλείο που βελτιώνει την αποτελεσματικότητα των διαδικασιών, ενώ συμβάλλει στην ελαχιστοποίηση των κινδύνων και των απωλειών. Παράλληλα, παρέχει πολύτιμες πληροφορίες στους ορκωτούς ελεγκτές, βοηθώντας τους να επικεντρωθούν σε σημαντικές περιοχές και να διασφαλίσουν την αξιοπιστία των οικονομικών καταστάσεων.

Αντίθετα, η απουσία εσωτερικού ελέγχου μπορεί να επιφέρει σοβαρά προβλήματα για έναν οργανισμό, όπως αυξημένα κόστη, παρατυπίες, κίνδυνο απάτης και αδυναμία συμμόρφωσης με κανονιστικές απαιτήσεις. Η συνέργεια μεταξύ του εσωτερικού και του εξωτερικού ελέγχου είναι αναγκαία για τη μακροπρόθεσμη βιωσιμότητα και την επιτυχία μιας επιχείρησης, ιδίως σε ένα σύνθετο οικονομικό περιβάλλον όπου η διαφάνεια και η αξιοπιστία είναι υψίστης σημασίας.

Σε ένα ολοένα και πιο περίπλοκο περιβάλλον κανονιστικής συμμόρφωσης και διαχείρισης κινδύνων, η παρουσία ενός ισχυρού εσωτερικού ελέγχου είναι πλέον επιτακτική ανάγκη για κάθε οργανισμό που επιδιώκει να διατηρήσει τη φήμη, την αξιοπιστία και την οικονομική του σταθερότητα.

## **Γ. Golden Visa: Οι αλλαγές που ισχύουν από 1η Σεπτεμβρίου**

Σημαντικές αλλαγές αναμένεται να επηρεάσουν χιλιάδες ιδιοκτήτες ακινήτων που επιθυμούν να τα πουλήσουν μέσω του προγράμματος Golden Visa. **Από την 1η Σεπτεμβρίου, τίθενται σε ισχύ νέοι κανόνες στο πλαίσιο των στεγαστικών παρεμβάσεων της κυβέρνησης**.

Ενώ παραμένει σε ισχύ το υφιστάμενο όριο των 250.000 ευρώ για την αγορά ακινήτου, το οποίο επιτρέπει σε ξένους υπηκόους να αποκτήσουν τη Golden Visa, παρατηρείται έντονη δραστηριότητα από ιδιοκτήτες και κατασκευαστές που επιδιώκουν να συνάψουν συμφωνίες. Επικεντρώνονται κυρίως σε ακίνητα παλαιότερης κατασκευής, ημιτελείς οικοδομές, παλαιές μονοκατοικίες, καθώς και μεγαλύτερα ακίνητα που αποσύρονται από την ενοικίαση λόγω παλαιότητας.

Το πρόγραμμα Golden Visa γίνεται ακριβότερο, καθώς το όριο για την απόκτηση ακινήτου σε αρκετές περιοχές της Αττικής, της Θεσσαλονίκης και ορισμένων τουριστικών νησιών αυξήθηκε στα 800.000 ευρώ, καθιστώντας την αγορά ακινήτου λιγότερο προσιτή.

Κατά τη διάρκεια της μεταβατικής περιόδου, οι συναλλαγές κινήθηκαν σε δύο κύρια μέτωπα:

1. Οι ιδιοκτήτες ακινήτων αξίας κάτω των 250.000 ευρώ προσπάθησαν να αυξήσουν την τιμή πώλησης μέσω μεσιτικών γραφείων, προσελκύοντας ενδιαφερόμενους αγοραστές από χώρες όπως η Κίνα, η Τουρκία, το Ισραήλ και οι Ηνωμένες Πολιτείες. Αυτοί οι αγοραστές, συνήθως ελεύθεροι επαγγελματίες που ζουν στην Ελλάδα ή έχουν ήδη εξασφαλίσει άδεια διαμονής μέσω του προγράμματος, αναζητούν ακίνητα προς μεταπώληση σε τρίτους που επιθυμούν να αποκτήσουν τη «χρυσή βίζα».
2. Οι ιδιοκτήτες των ημιτελών ακίνητών ή ακινήτων που χρήζουν ανακαίνισης, αναζητούν κατασκευαστικές εταιρείες για την ολοκλήρωση των έργων, με σκοπό την πώλησή τους μέσω του προγράμματος Golden Visa. Αυτή η διαδικασία είναι περισσότερο περίπλοκη και δαπανηρή, καθώς πέρα από την αγορά, οι κατασκευαστές αντιμετωπίζουν επιπρόσθετα έξοδα όπως εργασίες ολοκλήρωσης, προμήθειες μεσιτών (που φτάνουν μέχρι και το 20% για την Κίνα), ΦΠΑ και άλλους φόρους.

Ενδεικτικά, το πρόγραμμα Golden Visa αναμένεται να επιτύχει φέτος νέο ρεκόρ, με τις επενδύσεις να ξεπερνούν τα 3 δισ. ευρώ. Το 2023, οι εισροές κεφαλαίων από το εξωτερικό ανήλθαν στα 2,54 δισ. ευρώ, σε σύγκριση με 1,3 δισ. ευρώ το 2022. Οι αιτήσεις που υποβλήθηκαν έφτασαν τις 8.516, ενώ οι εγκρίσεις του προγράμματος ανήλθαν σε 1.802.

# ΘΕΜΑΤΑ ΧΩΡΟΤΑΞΙΑΣ – ΠΟΛΕΟΔΟΜΙΚΑ ΘΕΜΑΤΑ

## **Α. Ανακυκλώσιμα και επανασυναρμολογούμενα τουριστικά καταλύματα**

Οι σύγχρονες ανάγκες για βιωσιμότητα και περιβαλλοντική ευαισθησία αποτελούν τις βασικές κατευθύνσεις της τουριστικής βιομηχανίας με σκοπό να βρεθούν καινοτόμες λύσεις με ελαχιστοποιημένες περιβαλλοντικές επιπτώσεις. Στο πλαίσιο αυτής της τάσης, καλλιεργείται η ιδέα κτιρίων που μπορούν να προσαρμόζονται ή και να μετακινούνται ανάλογα με τις ανάγκες, ώστε να αποφευχθούν οι μόνιμες κατασκευές.

Τα ανακυκλώσιμα και επανασυναρμολογούμενα τουριστικά καταλύματα αποτελούν λύση βιώσιμη και φιλική προς το περιβάλλον και ταυτόχρονα δομές ιδανικές για οικολογικό τουρισμό. Οι αρχές σχεδιασμού τους στηρίζονται στη φορητότητα και στην προσαρμοστικότητα και δίνουν τη δυνατότητα προσαρμογής τους σε διάφορες τοποθεσίες με ελάχιστη περιβαλλοντική επίδραση.

Πιο συγκεκριμένα τα κύρια στοιχεία του σχεδιασμού τους είναι τα εξής:

* + - * **Βιωσιμότητα**

Δεδομένου ότι τα ανακυκλώσιμα και επανασυναρμολογούμενα τουριστικά καταλύματα έχουν ως στόχο την ελάχιστη περιβαλλοντική επιβάρυνση, ο σχεδιασμός τους στηρίζεται στη χρήση είτε ανακυκλώσιμων υλικών, είτε βιοδιασπώμενων είτε και ανανεώσιμων. Στα υλικά αυτά περιλαμβάνονται το ξύλο, το χαρτόνι, το ανακυκλωμένο μέταλλο ή και άλλα καινοτόμα σύνθετα υλικά με χαμηλό περιβαλλοντικό αποτύπωμα. Τα υλικά αυτά θα πρέπει να πληρούν και προδιαγραφές επαρκούς θερμομόνωσης ώστε να βελτιστοποιείται η φυσική θέρμανση και ψύξη με στόχο το μικρότερο περιβαλλοντικό αποτύπωμα.

Επιπλέον, τα καταλύματα αυτά θα πρέπει να διαθέτουν ενεργειακή αυτονομία. Αυτό επιτυγχάνεται με την ενσωμάτωση, κατά το σχεδιασμό τους, της χρήσης ανανεώσιμων πηγών ενέργειας, όπως ηλιακούς συλλέκτες ή μικρές ανεμογεννήτριες, συστήματα συλλογής βρόχινου νερού, ηλιακά πάνελ για την παραγωγή ενέργειας και βιολογικά συστήματα επεξεργασίας λυμάτων, προκειμένου να εξασφαλίζεται η αυτονομία τους. Έτσι μέσω της ενεργειακής αυτονομίας ενός κτιρίου εξασφαλίζεται μείωση των εξωτερικών ενεργειακών απαιτήσεων αλλά και της εκπομπής ρύπων.

Τέλος, με γνώμονα την ελαχιστοποίηση των περιβαλλοντικών επιπτώσεων, είναι καθοριστικής σημασίας η ένταξη του τουριστικού καταλύματος στο φυσικό περιβάλλον με την ελάχιστη δυνατή παρέμβαση. Αρκετές είναι οι περιπτώσεις όπου αποφεύγεται η θεμελίωση, ώστε να μη χρειαστεί να γίνουν επιπλέον υποδομές, όπως για παράδειγμα συστήματα διαχείρισης υδάτων και αποβλήτων.

* + - * **Φορητότητα και Επανασυναρμολόγηση**

Η δυνατότητα επανασυναρμολόγησης ή ακόμα και φορητότητας των τουριστικών αυτών καταλυμάτων βασίζεται, κατά κύριο λόγο, στον αρθρωτό σχεδιασμό (Modular Design). Ως αρθρωτός σχεδιασμός νοείται η δημιουργία μιας αυτόνομης και ξεχωριστής μονάδας (module), η οποία έχει τη δυνατότητα να συναρμολογείται και να αποσυναρμολογείται με ευκολία, να μεταφέρεται και να προσαρμόζεται σύμφωνα με τις ανάγκες των χρηστών αλλά και να επαναλαμβάνεται ώστε να δημιουργείται ένας απαιτούμενος κτιριακός όγκος σύμφωνα με τον τύπο του τουριστικού καταλύματος.

Προκειμένου να μπορεί να συναρμολογείται και να αποσυναρμολογείται με ευκολία, η μονάδα είναι τύπου προκατασκευασμένη και για τη συναρμολόγηση της δεν απαιτείται χρήση εξειδικευμένων εργαλείων ή τεχνικών, καθιστώντας την ιδανική για γρήγορη εγκατάσταση και μετέγκατασταση. Επιπλέον, για την κατασκευή τους επιλέγονται ελαφριά υλικά που διευκολύνουν τόσο τη συναρμολόγηση όσο και τη μεταφορά τους.

* **Δυνατότητα Προσαρμογής**

Τα ανακυκλώσιμα και επανασυναρμολογούμενα τουριστικά καταλύματα αρακτηρίζονται από την ευελιξία που τους προσφέρει ο σχεδιασμός τους. Όπως προαναφέρθηκε, στόχος είναι να προσαρμόζονται εύκολα και γρήγορα ανάλογα με τις απαιτήσεις του τουριστικού καταλύματος αλλά και του περιβάλλοντος. Έτσι, οι μονάδες αυτές μπορούν να μετακινηθούν εύκολα από τη μία τοποθεσία στην άλλη, προσφέροντας ευελιξία σε περιπτώσεις που μια τουριστική μονάδα μπορεί να χρειάζεται επιπλέον δομές ακόμα και προσωρινές. Μπορούν επίσης να προστίθενται ή να αφαιρούνται μονάδες ανάλογα με τις απαιτήσεις επισκεπτών που έχει το τουριστικό κατάλυμα ή ακόμα και με τις συγκεκριμένες συνθήκες του περιβάλλοντος. Σε κάθε περίπτωση θα πρέπει να εξασφαλίζεται η ανθεκτικότητα στις διαφορετικές κλιματικές συνθήκες και επομένως η λειτουργικότητά τους σε ποικίλες κλιματικές συνθήκες, από θερμά και υγρά κλίματα έως ψυχρά και ξηρά.

Η δημιουργία τουριστικών καταλυμάτων που έχουν τη δυνατότητα συναρμολόγησης και αποσυναρμολόγησης καθώς και πλήρους ανακύκλωσης σε περίπτωση απόσυρσης τους, μπορεί να ανταποκριθεί αποτελεσματικά στις ολοένα και μεταβαλλόμενες ανάγκες του τουρισμού αλλά και στις περιβαλλοντικές προκλήσεις της εποχής.

# ΘΕΜΑΤΑ ΕΠΙΧΕΙΡΗΜΑΤΙΚΩΝ ΠΑΡΚΩΝ (ΕΠ) / ΟΡΓΑΝΩΜΕΝΩΝ ΥΠΟΔΟΧΕΩΝ ΜΕΤΑΠΟΙΗΤΙΚΩΝ & ΕΠΙΧΕΙΡΗΜΑΤΙΚΩΝ ΔΡΑΣΤΗΡΙΟΤΗΤΩΝ (ΟΥΜΕΔ) ΚΑΙ ΕΦΟΔΙΑΣΤΙΚΗΣ

## **Α. Δημοσίευση Α’ φάσης διαγωνισμού για την ανάπτυξη Επιχειρηματικού Πάρκου στο πρώην στρατόπεδο Γκόνου**

**Με την δημοσίευση της Α’ φάσης του διαγωνισμού, έχει εκκινήσει ο διαγωνισμός για την ανάπτυξη του Επιχειρηματικού Πάρκου (ΕΠ) στο πρώην Στρατόπεδο Γκόνου στη Θεσσαλονίκη, συνολικής έκτασης περίπου 672 στρ**. Η έκταση του πρώην στρατοπέδου Γκόνου ανήκει στην ιδιοκτησία του Υπουργείου Εθνικής Οικονομίας και Οικονομικών και έχει παραχωρηθεί κατά χρήση στη ΓΑΙΑΟΣΕ ΑΕ, ως καθολικό διάδοχο της εταιρείας «ΕΜΠΟΡΕΥΜΑΤΙΚΑ ΚΕΝΤΡΑ Α.Ε.», με σκοπό την ίδρυση ανάπτυξης Επιχειρηματικού/Εμπορευματικού Πάρκου Εφοδιαστικής Εθνικής Εμβέλειας.

Ο Διαγωνισμός θα διενεργηθεί **με τη διαδικασία του ανταγωνιστικού διαλόγου** για λογαριασμό της ΓΑΙΑΟΣΕ, που είναι ο δικαιούχος του Έργου, αναθέτοντας στη Μονάδα Συμβάσεων Στρατηγικής Σημασίας του ΤΑΙΠΕΔ τη διενέργεια του διαγωνισμού. Συγκεκριμένα, με την από 20.04.2022 απόφαση της Κυβερνητικής Επιτροπής Συμβάσεων Στρατηγικής Σημασίας το έργο «Αξιοποίηση του πρώην Στρατοπέδου Γκόνου» (πρακτικό της από 01.03.2022 συνεδρίασης) εντάχθηκε στο Αναπτυξιακό Πρόγραμμα Συμβάσεων Στρατηγικής Σημασίας του ν. 4799/2021 (στο εξής το «Πρόγραμμα») και ορίστηκε το Ταμείο Αξιοποίησης Ιδιωτικής Περιουσίας του Δημοσίου Α.Ε. (εφεξής «ΤΑΙΠΕΔ» ή «Ταμείο») ως φορέας ωρίμανσης, διενέργειας της διαγωνιστικής διαδικασίας (και κάθε διαδικασίας ανάθεσης) και παρακολούθησης της εκτέλεσης των συμβάσεων σε σχέση με το έργο.

**Σύμφωνα με την προκήρυξη που έχει αναρτηθεί, οι επενδυτές που διατηρούν ενδιαφέρον για του έργο, έχουν περιθώριο** **έως τις 15 Οκτωβρίου και ώρα 14:00** (Ώρα Ελλάδος) να υποβάλλουν τον φάκελο εκδήλωσης ενδιαφέροντος, με βάση τις απαιτήσεις του διαγωνισμού. Οι Ενδιαφερόμενοι πρέπει να υποβάλουν τους Φακέλους Εκδήλωσης Ενδιαφέροντος ηλεκτρονικά, μέσω της διαδικτυακής πύλης [www.promitheus.gov.gr](http://www.promitheus.gov.gr) του ΟΠΣ ΕΣΗΔΗΣ, μέχρι την Ημερομηνία Υποβολής, σε ηλεκτρονικό φάκελο του υποσυστήματος «ΕΣΗΔΗΣ» και υπογράφονται με προηγμένη ηλεκτρονική υπογραφή, η οποία υποστηρίζεται από αναγνωρισμένο (εγκεκριμένο) πιστοποιητικό, σύμφωνα με την παρ. 2 του άρθρου 37 του ν. 4412/2016.

Η διαγωνιστική διαδικασία θα διεξαχθεί σε **δύο φάσεις**.

* **Πρώτη φάση:** προεπιλογή υποψηφίων βάσει κριτηρίων τεχνικής και χρηματοοικονομικής ικανότητας και
* **Δεύτερη φάση:** ολοκλήρωση ανταγωνιστικού διαλόγου με τους προεπιλεγέντες υποψηφίους και την υποβολή δεσμευτικών οικονομικών προσφορών.

**Ο παραχωρησιούχος που θα προκύψει από την διαγωνιστική διαδικασία, θα αναλάβει το σύνολο των απαιτούμενων ενεργειών, μελετών και εργασιών για την αδειοδότηση, ανάπτυξη, κατασκευή, χρηματοδότηση, λειτουργία, συντήρηση και εκμετάλλευση του Επιχειρηματικού Πάρκου συνολικής έκτασης 672.000 τμ.**

Η διάρκεια της Σύμβασης Παραχώρησης θα αντιστοιχεί σε **τριάντα (30) έτη**κατ’ ελάχιστο και ο προϋπολογισμός του έργου εκτιμάται ότι θα ανέλθει σε περίπου 260 εκατ. ευρώ. Η ακριβής διάρκεια της παραχώρησης, καθώς και της παράτασης που δύναται να δοθεί, θα καθοριστούν με την ολοκλήρωση της διαδικασίας του ανταγωνιστικού διαλόγου και θα περιληφθούν στην Πρόσκληση Υποβολής Δεσμευτικών Προσφορών.

**Επιχειρηματικό Πάρκο στο ακίνητο του πρώην ακίνητου στρατοπέδου Γκόνου**

Το ακίνητο βρίσκεται στο πρώην στρατόπεδο Γκόνου, σε εκτός σχεδίου περιοχή, και έχει πρόσωπο δυτικά επί της οδού Κωνσταντινουπόλεως, βόρεια επί της παλαιάς Συμμαχικής οδού και απέχει περίπου 600 μ από την ΕΟ Αθηνών Θεσσαλονίκης. Καταλαμβάνει στρατηγική θέση στη δυτική είσοδο της Θεσσαλονίκης, καθώς βρίσκεται σε κοντινή απόσταση από σημαντικούς οδικούς, σιδηροδρομικούς και ακτοπλοϊκούς κόμβους. Η εγγύτητα του ακινήτου με τον λιμένα Θεσσαλονίκης, την Εγνατία οδό, το αεροδρόμιο Θεσσαλονίκης και την παρακείμενη σιδηροδρομική υποδομή, καθώς και η γειτνίασή του με τα Βαλκάνια, προσδίδουν σημαντικά γεωστρατηγικά χαρακτηριστικά σε σχέση με την σχεδιαζόμενη ανάπτυξη και τις προβλεπόμενες χρήσεις.

Στο πλαίσιο αυτό, το Επιχειρηματικό Πάρκο πρέπει να σχεδιαστεί με σκοπό να έλξει και να φιλοξενήσει αποτελεσματικά νέες επιχειρηματικές μονάδες, οι οποίες κατά κύριο λόγο θα δραστηριοποιούνται στην εφοδιαστική αλυσίδα. **Βασική επιδίωξη του έργου είναι η βέλτιστη αξιοποίηση και εκμετάλλευση του πρώην Στρατόπεδου Γκόνου, μέσω του μετασχηματισμού του σε έναν σύγχρονο οργανωμένο υποδοχέα εφοδιαστικής και η αξιοποίηση δυνατοτήτων σύνδεσης του ακινήτου με τις μεταφορικές υποδομές** (εθνικό οδικό και σιδηροδρομικό δίκτυο).

Στην κατεύθυνση αυτή, οι ενδιαφερόμενοι καλούνται να σχεδιάσουν σύγχρονες κτιριακές εγκαταστάσεις υποστηριζόμενες από όλες τις απαιτούμενες υποδομές, χώρους και τεχνολογίες που θα διασφαλίζουν την αποτελεσματική, αποδοτική, ασφαλή και εύρυθμη οργάνωση, διαχείριση και εκτέλεση του έργου συλλογής, μεταφόρτωσης και διακίνησης εμπορευμάτων. Η μετάβαση αυτή είναι ιδιαίτερα κρίσιμη για τη βελτίωση της ποιότητας των παρεχόμενων υπηρεσιών διαμεταφοράς και την ενίσχυση της ανταγωνιστικότητας της ελληνικής αγοράς εφοδιαστικής αλυσίδας, με άμεσο όφελος για το σύνολο της εθνικής οικονομίας.

# ΘΕΜΑΤΑ ΥΓΕΙΑΣ & ΑΣΦΑΛΕΙΑΣ ΣΤΗΝ ΕΡΓΑΣΙΑ

## **Α. Ηγεσία Ασφάλειας (SAFETY LEADERHIP)**

Η αποτελεσματική διαχείριση της Ασφάλειας και της Υγείας σε έναν οργανισμό ξεκινά από την κορυφή του. Οι ηγέτες καθορίζουν αξίες, αναπτύσσουν διαδικασίες και επιβάλλουν την ευθύνη όλων για τα προγράμματα Ασφάλειας. Με άλλα λόγια **οι ηγέτες Ασφάλειας (safety leaders) θέτουν τα πρότυπα της ασφαλούς συμπεριφοράς στις εταιρείες τους, εφαρμόζουν οι ίδιοι με συνέπεια συμπεριφορές και λειτουργούν ως παράδειγμα για την επίτευξη των στόχων Ασφάλειας του οργανισμού.** Είναι γεγονός ότι η επίτευξη ασφαλούς περιβάλλοντος εργασίας χωρίς τραυματισμούς και επαγγελματικές ασθένειες απαιτεί ισχυρή ηγεσία. **Ως ηγεσία Ασφάλειας (safety leadership) ορίζεται η διαδικασία αλληλεπίδρασης μεταξύ ηγετών και μελών ενός οργανισμού, μέσω της οποίας οι ηγέτες μπορούν να επηρεάσουν τα μέλη της ομάδας για την επίτευξη των στόχων της εργασιακής Ασφάλειας.**

**Ευρωπαϊκός Οργανισμός για την Ασφάλεια και την Υγεία στην Εργασία (EU-OSHA)**

Σύμφωνα με τον Ευρωπαϊκό Οργανισμό για την Ασφάλεια και την Υγεία στην Εργασία (EU-OSHA) και την ανάλυση εμπειρογνωμόνων “Ηγεσία και Επαγγελματική Ασφάλεια & Υγεία, (ΑΥΕ), Επιμέλεια: Dietmar Elsler, EU-OSHA, με υποστήριξη Julia Flintrop, EU-OSHA”, ο τρόπος με τον οποίο διαχέονται οι ιδέες για την Ασφάλεια και Υγεία σε μια επιχείρηση ή έναν οργανισμό και ως εκ τούτου ενσωματώνονται σε αυτόν, επιδρά σημαντικά στην Ευημερία των εργαζομένων αλλά και στην ανάπτυξη της ίδιας της επιχείρησης ή του οργανισμού συνολικά, παράλληλα με την μείωση του απουσιασμού του προσωπικού εξαιτίας προβλημάτων Υγείας.

Γενικότερα η ορθολογική και αποτελεσματική διαχείριση των θεμάτων Ασφάλειας & Υγείας στην Εργασία αποτελεί καθοριστικό παράγοντα για έναν επιτυχημένο οργανισμό ή επιχείρηση. Οι εργοδότες ή όσοι τον εκπροσωπούν ή ασκούν το διευθυντικό δικαίωμα, έχουν νομοθετική υποχρέωση αλλά και ηθικό καθήκον να προστατεύουν την Ασφάλεια και την Υγεία των εργαζομένων. Τα ανώτερα και ενδιάμεσα στελέχη και κυρίως οι διευθυντές διαδραματίζουν κεντρικό ρόλο στην εφαρμογή των κανόνων, των πολιτικών και των πρακτικών για την Επαγγελματική Ασφάλεια και Υγεία εντός της επιχείρησης. Τα θέμα λοιπόν της ηγεσίας, μέσω της οποίας μπορεί να επιτευχθεί αποτελεσματικότερα η εφαρμογή των παραπάνω, αποτελεί κρίσιμο παράγοντα και πρέπει να μελετηθεί, να ενθαρρυνθεί και να προαχθεί.

**Συμπεριφορές ηγετών Ασφάλειας**

Η αποτελεσματική διαχείριση Ασφάλειας και Υγείας, όπως έχει προαναφερθεί, ξεκινά από την κορυφή της ιεραρχίας μιας επιχείρησης. Οι ηγέτες Ασφάλειας επιδεικνύουν συμπεριφορές που βοηθούν τους άλλους να επιτύχουν τους στόχους Ασφάλειας που έχουν τεθεί. Μερικές στρατηγικές ηγεσίας Ασφάλειας είναι οι εξής:

* Επίδειξη ορατής δέσμευσης ηγεσίας με την ενθάρρυνση όλων των επιπέδων διοίκησης. Από το υψηλότερο επίπεδο ιεραρχίας μέχρι κάτω, πρέπει να επιδειχθεί η δέσμευση για έναν ασφαλή χώρο εργασίας, με πράξεις αλλά και με λόγια: Με τη συμμετοχή των ηγετών σε συνεδριάσεις για την Ασφάλεια, με τη συμμετοχή σε τριμηνιαίες απολογιστικές συσκέψεις και τέλος με την διενέργεια επιθεωρήσεων στους χώρους εργασίας.
* Ενθάρρυνση των ανθρώπων να αναλάβουν προσωπική ευθύνη για την Ασφάλεια.
* Εφαρμογή ενός ισχυρού Συστήματος Διαχείρισης Κινδύνου που περιλαμβάνει: προληπτική συντήρηση, επιθεωρήσεις, άδειες εργασίας, συζητήσεις Ασφάλειας, επιτροπές Ασφάλειας, εκτιμήσεις κινδύνου, αναφορά συμβάντων, εκπαίδευση, διαχείριση αλλαγών, σχέδια διαχείρισης κινδύνων.
* Προώθηση της ευαισθητοποίησης και της ανταλλαγής ιδεών μέσω παροχής εκπαίδευσης ηγεσίας σε θέματα Ασφάλειας, έτσι ώστε η ηγεσία σε θέματα Ασφάλειας να γίνει εταιρική αξία. Επίσης μέσω παροχής κατάλληλης εκπαίδευσης για τη διαχείριση των επαγγελματικών κινδύνων, έτσι ώστε να εμπλουτίζονται οι γνώσεις των ηγετών σχετικά με την Ασφάλεια και την Υγεία.

**Η επίδραση του ηγέτη Ασφάλειας**

Ο τρόπος με τον οποίο καθοδηγείται μια ομάδα στα θέματα Υγείας και Ασφάλειας μπορεί να καθορίσει πόσο ασφαλής είναι η επιχείρηση (αριθμός ατυχημάτων, συμβάντων, περιπτώσεων κακής Υγείας που εμφανίζονται). **Οι στάσεις και οι πεποιθήσεις ενός ηγέτη για την Ασφάλεια και την Υγεία, οδηγούν την συμπεριφορά του, η οποία στέλνει ένα ισχυρό μήνυμα προς τους εργαζόμενους για το πόσο σοβαρά πρέπει να παίρνουν την Υγεία και την Ασφάλεια.**

Ένας καλός ηγέτης επηρεάζει τους άλλους ώστε:

* επιτύχουν ένα στόχο και έχει θετικό αντίκτυπο στις στάσεις, στις συμπεριφορές και στην οργανωτική απόδοση
* να ενεργοποιούνται και να παρακινούνται, για να δουν το έργο τους από διαφορετικές οπτικές γωνίες, γνωρίζοντας το όραμα του οργανισμού,
* να αξιοποιούν πλήρως τις δυνατότητές τους και να δουλεύουν για να ωφελήσουν την ομάδα και όχι μόνο τους ίδιους.